钦定古今图书集成/明伦汇编/官常典/第286卷 > 宋道
## 钦定古今图书集成/明伦汇编/官常典/第286卷 > 宋道

按《元史》本传：“道字道弘，潞州长子人，金兵部员外郎
元吉之孙。道善记诵，年十七，避地襄阳，已而北归，屏
居河内者十有五年。赵璧经略河南，闻其名，礼聘之。
中统三年，擢翰林修撰。李璮畔，璧行中书省事于济
南。至元五年，大兵守襄阳，璧行元帅府事，道皆从焉，
军事多所咨访。六年，高丽权臣林衍废其国王而立”
其弟温，诏遣国王头辇哥暨璧将兵讨之，以道为行
省员外郎，持诏徙江华岛居民于平壤。复命，慰劳良
厚，仍赐衣段，授河南路总管府判官，不赴。十三年，入
为太常少卿。属省官制行，兼领籍田署事。十六年，太
子以耆德召见，应对详雅，大惬睿旨。自是数蒙召问，
侍讲经幄，开谕为多。十八年，除秘书监。十九年，江西
分地当署郡邑守令，皆命道铨举。二十年，初立詹事
院，首命道为太子宾客，每燕见，优赐容接，多所锡赉。
二十三年，卒。有《秬山集》十卷行于世。